Papersnake/gushiwen huggingface dataset:
题汪水云诗卷十一首
刘师复（宋代）

涧边烂醉桂花秋，明发攜琴不可留。
遥想两峰湖一曲，画船何日许同游。
接齐叟总干兄榇
苏泂（宋代）

人生何者遽宜休，如此诗书未白头。
舍棹灯明烟雨里，居人那识在原愁。
江南曲
张埙（清代）

别君复几日，葵稆当门多。刀钱重腰带，秋风动绮罗。

七彩芙蓉帐，红衾叠寒波。秋夜长如此，寂寞金闺里。

梁上难同紫燕飞，镜前拟作青鸾死。思君忆君不见君，江南梦化陇西云。

前日缄书浑是泪，不须更验石榴裙。
东楼招客夜饮
白居易（唐代）

莫辞数数醉东楼，除醉无因破得愁。

唯有绿樽红烛下，暂时不似在忠州。
夷狄之孝十首·扶桑国
林同（宋代）

不食至七日，能将礼自居。
既然严像设，亦复奠朝晡。
六言杂兴九首 其二
陆游（宋代）

梦里明明周孔，胸中历历唐虞。欲尽致君事业，先求养气工夫。
次韵姚道人
苏辙（宋代）

道人偶许俗人知，法喜非妻解养儿。
夜久金茎添沆瀣，室虚宝月映琉璃。
远来醉侠匆匆返，近出诗仙句句奇。
独怪区区践绳墨，相逢未省角巾欹。
奉要胜轩居实居士三首 其三
释德洪（宋代）

柘冈阴满雨初晴，野径无人独自行。一饭茅斋最潇洒，香芽如玉待君烹。
寄李五已山
法杲（明代）

乾坤添白发，江海限红尘。独树逢残月，清宵忆故人。

蝶占春后梦，鹤想病中身。安得西归翼，裁书慰尔频。
杂咏一百首 其三十一 许由
刘克庄（宋代）

一闻尧禅后，洗耳急归休。邻叟嫌泉浊，牵牛饮下流。
青龙江上偶书两绝呈无逸监镇
朱长文（宋代）

卷碇初来海客船，脱身鲸浪见吴天。
千帆总约秋风至，应助关征额外钱。
平原道中见汉大夫东方朔故里石碣戏成一绝
张铭（清代）

岁星犹自说当年，避世金门亦偶然。底事侏儒成饱死，输他饥死得为仙。
咏佛见笑
舒岳祥（宋代）

锦堂得此添春色，金屋从他著丽人。
老佛见之怜且笑，少年休以妄为真。
梵天宝相宜方驾，海岛金沙合效颦。
可是好花多刺手，汉滨游女礼防身。
诗赠竹庵静老人
孙觌（宋代）

争名计身后，逐利了目前。道人一弹指，永断三生缘。

起灭水上沤，聚散风中烟。纷纷阅凋谢，东海今桑田。

缟发茁枯颅，秀眉覆两颧。已超人天上，遂拍佛祖肩。

茅斋立万竹，荫此碧玉椽。绿暗云扰扰，清涵露娟娟。

我老无家舍，馀地寄一廛。不辞供井硙，辛苦送华颠。
次韵范才元中秋夜
苏籀（宋代）

常娥偕婺女，万里玉京会。
云璈阕未终，莫霭黯愁对，
真人一謦欬，开阖随霁晦。
寒波扬广廷，清光一年最。
顷刻人间世，银色化诸秽。
法士屏杯杓，痴儿恋珍贝。
皆言此宵乐，复欲何时醉。
蟾宫正植璧，星潢亦委佩。
谒孺子祠
赵蕃（宋代）

务创西都弊，宁知此一时。
忠邪争愤嫉，基业竟陵迟。
岂曰忘五就，哀哉逢百罹。
严陵亦同趣，始盛及终衰。
送蔡元翰贤良昆仲
宋祁（宋代）

美箭出东南，之子裒然秀。
绰绰令兄弟，茂器偕年就。
九流无近讨，六艺乃遐究。
诏书求异等，二惠兹来观。
牍均方朔多，辐比吾丘凑。
蹀足蚁封场，刷羽桐花囿。
孤音或少和，至宝不期售。
肇允褰褐衣，薄言返岩窦。
江皋看鱼乐，山径怀雉嗅。
无忽豫章材，行参柏梁构。
出都门柬区用孺太史
韩上桂（明代）

恻恻复恻恻，游子遵道侧。往路阻且遥，天长杳何极。

海燕既先翔，孤鸿从后发。我欲挟之还，相将赴南越。

宇宙邈难托，星辰看渐驰。故园有丛菊，可以泛瑶卮。

碣石高嵂屼，黄金空自悬。昭隗不可见，骏骨几能存。

故人有深意，强欲止我宿。绨袍不耐寒，青精久未熟。

雄剑闭长匣，隐隐作龙鸣。大德尚莫报，睚眦何由平。

落叶辞高树，飘飖离本根。客心郁若结，仓卒思旧恩。

鲁酒虽云薄，饮之不能盈。忧怀有万斛，未酌心先酲。

握别更何言，幽芳挺孤植。后会讵可常，努力崇明德。
邳州八景 其七 鱼亭晚钓
唐之淳（明代）

亭前不改旧山河，落日垂纶感慨多。客至已非金谷会，风来犹慨晋时波。

珊瑚摧折遗蒲柳，锦帐荒凉长薜萝。更莫临流奏长笛，渚花汀鸟奈愁何。
和蒋成甫见贻生日韵
魏了翁（宋代）

窗外浮云卷帝青，腰閒流水卧青萍。
发挥孔孟真三代，补葺嬴刘破六经。
理义本心如皦日，词章末伎谩流萤。
独嗟弱步跻长阪，百岁期程过五亭。
嘉禾八咏·月波楼
陆蒙老（宋代）

月疑宫阙下银潢，碧转栏干万顷光。
我是水晶宫里客，倚楼犹自羡沧浪。
后圃寻春
吴晦之（宋代）

雨馀未访后园春，百紫千红锦幛新。
记得钱塘卖花看，于今风景屡闲人。
自金山放船至焦山
苏轼（宋代）

金山楼观何眈眈，撞钟击鼓闻淮南。
焦山何有有修竹，采薪汲淮僧两三。
云霾浪打人迹绝，时有沙户祈春蚕。
我来金山更留宿，而此不到心怀惭。
同游尽返决独往，赋命穷薄轻江潭。
清晨无风浪自涌，中流歌啸倚半酣。
老僧下山惊客至，迎笑喜作巴人谈。
自言久客忘乡井，只有弥勒为同龛。
困眠得就纸帐暖，饱食未厌山蔬甘。
山林饥卧古亦有，无田不退宁非贪。
展禽虽未三见黜，叔夜自知七不堪。
行当投劾谢簪组，为我佳处留茅庵。
答马子千过兰扃赋赠
梁以壮（明代）

以我疏狂老，多凭酒释愁。天馀游宕子，爵是醉乡侯。

遂与世情背，将毋古道求。不嫌人陋巷，仙迹带浮丘。
柳州寄丈人周韶州
柳宗元（唐代）

越绝孤城千万峰，空斋不语坐高舂。
印文生绿经旬合，砚匣留尘尽日封。
梅岭寒烟藏翡翠，桂江秋水露鰅鳙。
丈人本自忘机事，为想年来憔悴容。
胡讲书赴张国录讲席之招良月也
曾由基（宋代）

初日融霜泮水清，鹄袍翔集宿中庭。
先生有道如阳月，太白占祥聚德星。
安定重来阐湖学，渠水端坐讲西铭。
自怜一唯无传久，避席何时觌黄刑。
进学斋记
张耒（宋代）

古之君子，无须臾而不学，故其为徳无须臾而不进。鸡鸣而兴，莫夜而休，出则莅官治民、事师友、对宾客，入则事其亲、抚其家，教其幼贱，无须臾之间不习其事、学其礼。观天地之道，察万物之理，以究道徳之微妙，未始有顷刻之休，是故其徳日进而不可止。

古之君子，饮食、游观、疾病之际，未尝不在于学。士会食而问肴烝，则饮食之际未尝不在学也。曾晳风乎舞雩咏而归，则游观之际未尝不在学也。曾子病而易大夫箦，则疾病之际未尝不在学也。今之所谓学者，既剽盗其皮肤，攘掇其土苴，比于古之人大可愧矣。冠而仕则冠而弃之，壮而仕则壮而弃之。故后世之君子大抵从仕数年，则言语笑貌嗜欲玩习之际，比之进取之初以儒自名者，固已大异矣。

元丰之乙丑，余官于咸平，治其所居之西，即其旧而完之。既洁□新矣，于是取《诗》、《书》、古史陈于其中，暑则启扉，寒则塞向，朝夕处乎其中。余惰者也，故取古之道而名之曰“进学”，而书其说，庶朝夕得以自警焉。
欲为海幢化四金刚 其一
释今无（明代）

愿乞金刚四座高，长年一册压方袍。问人每爽朱提约，在我殊怜白首劳。

念佛有时行玉兔，抡材真欲踞金鳌。神宗旧事偏能忆，閒共诸僧说海涛。
行香子（赠柳儿行·题从花庵词选补）
刘镇（宋代）

露叶烟条。天与多娇。算风流、张绪难消。恼人春思，政自无聊。赖绪愁眉，酣醉眼，减围腰。风絮相邀。蝶弄莺嘲。最关情、是短长桥。解骖分袂，催上兰桡。更绿波平，红日坠，碧云遥。
瀛台木变石歌效李长吉体
弘历（清代）

大山穹谷崇且盘，山头鹤驻曾栖仙。岑峦岖峿扶孱颜，金堂玉栖相钩连。

云兴霞蔚吐紫烟，含囊灵瑞如陶甄。灵林冥冥冠其巅，其幽丛杂多桂兰。

是为天宇宅天男，乃有异木镇厚坤。蚖芲杜松非其伦，蔽亏天日无朝昏。

为舟十数皆其孙，匠石却顾持斧奔。水龙喷泉沃厥根，啼蛄吊月星漏痕。

干云负霜枝曲卷，灵鸧振翅毛羽鲜。老桂漫誇吴质眠，白榆空足沈郎钱。

栉栉银云车盖翩，挂以双丸绕魄渊。寿比散木已有年，女夷不敢司厥权。

付之圆盖全其天，枝离幻作秦女焉。会观木石兹同坛，为发为身一体全。

亭亭杰竖无比肩，暖春生玉疑蓝田。磷磷烂烂出五源，女娲鍊石兹尚存。

傍林插岩绝攀援，奇礓讵妨山溜穿。五丁不可夺其坚，端州石工安足论。

移来曾受海神鞭，五车能上束马牵。都下倾城咸厌观，方壶蓬岛资盘桓。

辞山不恋山木繁，琼台璿栖何丸丸。罘罳风叫露掌寒，汉唐池馆今依然，为薪非火悟火传。
叙伦五言二十首
刘克庄（宋代）

为固续汉史，嗔原作楚骚。
伟哉二女子，才学识俱高。
句
李壁（宋代）

莫令归往地，翻作杀胡林。
奉和圣制送张说巡边
崔禹锡（唐代）

供帐何煌煌，公其抚朔方。群僚咸饯酌，明主降离章。

关塞重门咸，郊岐禁苑傍。练兵宜雨洗，卧鼓候风凉。

炎景宁云惮，神谋肃所将。旌摇天月迥，骑入塞云长。

赫赫皇威振，油油圣泽滂。非惟按车甲，兼以正封疆。

叱咤阴山道，澄清瀚海阳。虏垣行决胜，台座伫为光。
鹧鸪天 其六
石孝友（宋代）

玉烛调元黍律匀。迎长嘉节属芳辰。云如惜雨钩牵雪，梅不禁风漏泄春。

天意好，物华新。偷闲赢取酒边身。太平朝野都无事，且与莺花作主人。
赠庐山道士
杨衡（唐代）

寂寥高室古松寒，松下仙人字委鸾。头垂白发朝鸣磬，

手把青芝夜绕坛。物像自随尘外灭，真源长向性中看。

悠悠万古皆如此，秋比松枝春比兰。
鹭
释行海（宋代）

来往长江点翠屏，江风袅袅顶丝轻。
有时拳足芦花畔，鱼在芦花影里行。
对春树
倪瓒（元代）

端忧对春树，影落身上衣。
美人手所成，纫缝愿无违。
步庭悲往躅，瞻景惜余晖。
芳襟沾露湿，兰珮委风微。
凝思自的的，染泽尚依依。
晨鸡催梦短，夜鹊逐魂飞。
欢爱自兹毕，憔悴损容辉。
礼龙才牙遁师塔
释智遇（宋代）

翠微际北腕头短，洞水逆流方到家。
年老脚跟宜著袜，不能随处蹈泥沙。
自尉氏南至京皆水及人胫
梅尧臣（宋代）

陆行畏水深，舟行畏水浅。
河流去时合，涂潦归时践。
事与时相违，我惭行处蹇。
人生莫为客，为客此安免。
梅 其二
徐玑（宋代）

是谁曾种白玻璃，夐绝寒荒一点奇。不厌垄头千百树，最怜窗下两三枝。

幽深真似离骚句，枯健犹如贾岛诗。吟到月斜浑未已，萧萧鬓影有风吹。
潇洒
周馥（清代）

潇洒江湖又五年，天教闲处看云烟。捉鸥自信无渔父，驾鹤何妨学散仙。

香草美人残梦断，药炉经卷暮年缘。江天清旷堪娱老，祇恐风涛聒醉眠。
和吴大宗师九日迎驾龙虎台韵
郑守仁（元代）

深秋黄道翠华开，辇路清光被草莱。一地行宫成玉陛，九天明月照金台。

班趋文武红云合，乐奏箫韶彩凤来。至正明仁希历代，词臣乐颂太平回。
鹧鸪天（中秋后一夕宴修成之、富正甫作）
郭应祥（宋代）

万里澄空没点云。素娥依旧驾冰轮。自缘人意看承别，未必清辉减一分。

倾白堕，拥红裙。不知谁主复谁宾。更筹易促愁分袂，又作东西南北人。
迎文潞公再谢重事归洛
范纯仁（宋代）

河阳洛下春游盛，两处风光属一家。不独都人瞻几杖，笑迎唯有满城花。
新曲效温庭筠
徐贲（元代）

深宫漏永闭青春，象床玉枕绣为裀。虹梁日出照明锦，流苏风动堕香尘。

鸳鸯帐里承恩重，睡起鬟斜绿云拥。艳舞浓歌女伴誇，芳容娇态君王宠。

好风美景绮窗前，佳节良辰信可怜。点腮试拭花梢粉，画眉还用麝脐烟。

宝钗压鬓犀梳映，几度调妆看不定。双凤雕成白玉台，四龙蟠作黄金镜。

妆成只是自焚香，绛唇红靥间明珰。敛笑藏羞向窗坐，时理银筝更炙簧。

内家花柳春风早，桃园杏圃闻黄鸟。花鸟撩人可解禁，多欢多乐年年好。

一从少小擅风流，日来欢御凤凰楼。侍奉君王无所愿，上祝万岁又千秋。
井岙
黄瑜（明代）

白雁过，江南破，更无一尺土可坐。自闽入广随波流，尘沙暗天天亦愁。

黄芦苦竹风飕飕，鹧鸪雨中啼不休。上有深井山，下有仙女岙。

黑云卷波白浩浩，渔舟不到御舟到。鳄鱼鬐扬蛟尾掉，苍天苍天谁与告。
送张光禄元易使边兼还河东展省 其三
黎民表（明代）

单于内属已销兵，瀚海天山夜不惊。玉节尽驱龙种至，大宛何必堕重城。
阻风泊舒州长风沙
杨万里（宋代）

若被淮西市，苛留江表船。
闻村红酒贱，看网白鱼鲜。
元是沧浪客，况逢花柳天。
山川嗔老我，醒眼对风烟。
解缆鸾溪北，浮舟雁汉东。
才逢一日顺，却阻四程风。
万事乘除里，千年瞬息中。
请君明著眼，造物一狙公。
王莽城二首 其二
卢龙云（明代）

杨风吹马首，棘露染车尘。不见谈玄宅，何人复美新。
拟李义山井络一首
张素（宋代）

井络天彭地势雄，极天云雾起鸿蒙。公孙跃马人何在，力士迎鸿迹已空。

玉垒山前花黯黯，锦官城外鼓逢逢。由来蜀道难如此，都在鹃声泣血中。
柔卿解籍戏呈飞卿三首
段成式（唐代）

长担犊车初入门，金牙新酝盈深樽。

良人为渍木瓜粉，遮却红腮交午痕。

最宜全幅碧鲛绡，自襞春罗等舞腰。

未有长钱求邺锦，且令裁取一团娇。

出意挑鬟一尺长，金为钿鸟簇钗梁。

郁金种得花茸细，添入春衫领里香。
观胡人吹笛
李白（唐代）

胡人吹玉笛，一半是秦声。
十月吴山晓，梅花落敬亭。
愁闻出塞曲，泪满逐臣缨。
却望长安道，空怀恋主情。
秋兴
张楫（清代）

飘零千里道，牢落半生愁。残月如新月，今秋似去秋。

露浓花气重，风细竹声幽。何日清溪上，烟蓑一钓舟。
寄中台王本中
萨都剌（元代）

王郎楚楚金闺彦，五凤楼前看斗鸡。花外漏传银箭午，日边班退紫宫西。

吟诗月白倾瑶露，归马春红踏锦泥。应念栖迟江海客，破窗灯火雨凄凄。
长安即事三首
徐夤（唐代）

抛掷清溪旧钓钩，长安寒暑再环周。便随莺羽三春化，

只说蝉声一度愁。扫雪自怜窗纸照，上天宁愧海槎流。

明时则待金门诏，肯羡班超万户侯。

无酒穷愁结自舒，饮河求满不求馀。身登霄汉平时第，

家得干戈定后书。富贵敢期苏季子，清贫方见马相如。

明时用即匡君去，不用何妨却钓鱼。

拖紫腰金不要论，便堪归隐白云村。更无名籍强金榜，

岂有花枝胜杏园。绮席促时皆国器，羽觥飞处尽王孙。

高眠亦是前贤事，争报春闱莫大恩。
馆课观兰亭修禊图
于慎行（明代）

嘉辰属元已，迟晷流芳年。邈思东堂会，遐想华林篇。

忽披曲水图，幅素渺绵连。茂林蔚翠岭，华薄被芳田。

紫燕翔且嬉，丹英婉欲然。斐云荫修竹，飞观开琼筵。

澄澄绿水波，萦曲流其前。游娱有嘉客，冠服何翩翩。

朱轩解兰皋，罗坐临回川。金卮乘波进，素俎激流还。

或沉翠纶没，比目惊重渊。或揽绿藻柯，击棹浮青莲。

缓带既覆爵，或藉百卉眠。亦或扼素腕，握管挥云笺。

中怀多忼慨，意态何蹁跹。将无瑶池侣，夕饮昆崙天。

亦云山阴会，祓禊徵群贤。风流迥千古，遗想托云烟。

至今兰亭下，曲水流潺潺。
万年欢 为百有五岁梁淳儒翁寿
屈大均（明代）

绿随青瞳，好眉华发，八公推尔年尊。膝下公沙龙子，一一多孙。

一百春秋又五，奇龄好，天与东园。东方妾，大小鸳鸯。

蚌胎新产珠媛。

凝脂滑肤作枕，与辟寒燕玉，日夜春温。玉女明星浆水，两乳相喷。

不使张苍齿落，多饮取、孩笑同喧。茶枝杖，扶过花村，寿星人喜临门。
夏日山居
鱼玄机（唐代）

移得仙居此地来，花丛自遍不曾栽。庭前亚树张衣桁，

坐上新泉泛酒杯。轩槛暗传深竹径，绮罗长拥乱书堆。

闲乘画舫吟明月，信任轻风吹却回。
金钱花
章鉴（宋代）

巧冶都由造化炉，风磨雨洗好形模。花神果有神通力，买断春光用得无。
题扶疏亭竹
薛嵎（宋代）

风晴雨雪天，无趣不萧然。
影过邻家月，根通石下泉。
长因终日看，忆得故山眠。
物性今方会，心虚节自坚。
谢许侯特雇
杨公远（宋代）

传呼门外骇还惊，忙著荷衣倒屣迎。
皂盖朱幡人从简，雕鞍绣屣马蹄轻。
群中驽顿增高价，爨下桐方有烈声。
多谢使君青雇后，免教汩没度浮生。
次池亭韵
叶茵（宋代）

凭虚结草亭，占得古来清。
睡债茶驱遣，诗情酒发明。
梅撑拳石瘦，芦障一阑平。
未尽逍遥意，重寻枕簟盟。
资善堂御筵奉诏送陈资政出守邢州
陆佃（宋代）

共辅龙飞与五蛇，一时恩礼有谁加。华堂玉椀更传酒，便殿金谁独赐茶。

宝带光芒腰下印，绣衣形影幕中花。平生自与韩公合，名德应归太史誇。
閒居遣兴二首用雪湖韵 其二
谢迁（明代）

百事无营学引年，虚窗生白思悠然。韦编课子供消日，竹院逢僧话结缘。

山径半坡黄犊草，湖波千顷白鸥天。蓝舆画舫时乘兴，光景无边意总便。
元亮诗次玉局翁过二李故居韵赏仆作草堂于故园同赋一章
李彭（宋代）

兄家咸阳公，馀泽被岩麓。怪底多圭璋，蓝田自生玉。

我独出衰多，嗜酒仍爱竹。昼眠殷晴雷，看云腰不束。

作堂延野色，风吹草心绿。情间飞鸟亲，相呼暝投宿。

往往辽东鹤，来栖手栽木。心期得幽子，浩歌去边幅。

抱瓮同灌畦，牵萝来补屋。修文不无人，付渠调玉烛。
经丘台
曹彦约（宋代）

寻壑初不惮，经丘亦忘疲。
人见崎岖处，不知心坦夷。
澹轩
李吕（宋代）

穷耽世味不期骄，安得羹墙暂见尧。
未到闻韶饮三月，且求陋巷乐箪瓢。
依韵和图南五首·平阿马上
文同（宋代）

江山相引转平皋，满马诗情拥敝袍。
鸣鹤不知谁使怨，飞鸢何谓尔能高。
岩头乱木森如戟，漳下繁云涌似涛。
才到邮亭使沈思，向来佳景待吾曹。
三祖赞
释道冲（宋代）

通身是病骨粘皮，举世无人识得伊。
纵使罪根都忏了，依前失却两茎眉。
次韵王达之园池假山并似钱春野
黄玠（元代）

海上诸峰皆绝奇，其高无颠下无涯。一峰飞来在平地，小小亦足同幽期。

近结斋庐处其下，十里平川见多稼。客来政有酒盈尊，我生不作悠悠者。

突兀眼底多伟观，如虎如貔气桓桓。或窈而深如洞穴，或峙而立如冈峦。

如积钱色万钧重，如鸾鹄停欲飞动。人间此景不可孤，风月佳时与君共。

偎花倚竹相鲜新，寒士亦各忘其贫。胸中丘壑故不俗，元章石交平生亲。

世变纷纷参复伍，岁晚相看吾与汝。
春日紫岩山期客不至
徐铉（宋代）

郊外春华好，人家带碧溪。浅莎藏鸭戏，轻霭隔鸡啼。

掩映红桃谷，夤缘翠柳堤。王孙竟不至，芳草自萋萋。
湖山即景次尹绿波
王镃（宋代）

湖山掩映雁潭秋，今古诗人说胜游。
绿柳影分骑马路，赤枫叶落钓鱼舟。
前坡风送归樵笛，别墅云藏卖酒楼。
长记寻梅冰雪里，毡靴驼帽鹔鹴裘。
萱草
符锡（明代）

满地萱谁种，金花绕北堂。儿曹如解道，不遣隐忧长。
送边子出刺卫辉五首 其四
徐祯卿（明代）

我私何悠悠，薄送遵坰丘。翔野旷无人，树木鸣飕飕。

登高望卫邑，思见漕卫流。前景奄忽匿，浮云蔽行辀。
木笔花
张朴（宋代）

亭亭花一树，乍发小东墙。
碧管描春色，丹锋点化工。
凝窗时染翰，弄影日书空。
莫问龙蛇事，临池兴不穷。
和周侍御洛城雪
裴夷直（唐代）

天街飞辔踏琼英，四顾全疑在玉京。

一种相如抽秘思，兔园那比凤凰城。
和杜叔高相约湖上韵
徐侨（宋代）

湖上朝市两忘言，胜趣何须频出门。
要并雪岩寻酒伴，更从梅隐觅诗魂。
风低雁溆数行影，烟障凫波几叠痕。
此意古为谁领得，可无同调与同论。
元日燕宫傅泾川公第用韵 其二
严嵩（明代）

碧潭青嶂绕千家，风景真堪对客誇。海内衣冠尊洛社，天南旌节驻皇华。

春从阴谷潜回律，雪应丰年密宱花。他日胜游那可再，系帆重醉粤江涯。
成都运司园亭十首·月台
杨怡（宋代）

嘉木密交阴，月夕苦荟翳。
高台出林杪，远目望天际。
不厌清露寒，秪恐轻云蔽。
可但少陵翁，能思斫仙桂。
蛰室
方岳（宋代）

室中度以几，其修去寻一。
广长尺而赢，崇为咫者七。
牖一以为明，墐三以为密。
不供并横肱，所贵劣容膝。
蠖屈忘春霆，龟穹美朝日。
玄冥方用事，万木僵欲溧。
穷阴易中人，戒子谨无出。
於时则然耳，天者傥可必。
相尔室外寒，砖炉坐扪虱。
颂古二十六首
释嗣宗（宋代）

过去心不可得，收纶罢钓秋江碧。
扁舟古岸恣闲眠，明月芦华碧稳密。
现在心不可得，法王家法存今昔。
谋巨猛将定封疆，说甚隋珠并赵璧。
未来心不可得，不可得中只麽得。
石含玉兮地擎山，惟证乃知难可测。
千古流芳谁共知，清风币地有何极。
题渊明归去来图 其五
王若虚（金朝）

名利醉心浓似酒，贪夫衮衮死红尘。折腰不乐翻回去，此老犹为千载人。
韩魏公生日二首
强至（宋代）

早陪枢筦晚持衡，曾与君王致太平。
一代尽宗萧相画，四夷犹服晋公名。
乾坤爽气初秋动，社稷元勋翌日生。
今岁故乡诸父老，寿樽应喜得亲倾。
新拟北郭园八景 其五 小山丛竹
郑用锡（清代）

有山兼有竹，宜夏亦宜秋。绝似筼筜谷，新封千户侯。
刘氏慈义亭
周孚（宋代）

天公殊愦愦，此语不须疑。已失黔娄妇，还亡伯道儿。

孤亭时一恸，行路不胜悲。会倩韶钧手，重为楚些词。
又射覆橘子
佚名（唐代）

圆似珠，色如丹。傥能擘破同分吃，争不惭愧洞庭山。
次韵李端叔题孔方平书斋壁 其二
释道潜（宋代）

菊丛稍稍敷金蕊，荞麦芃芃放雪花。榆柳缭墙苍霭密，谁知中有隐人家。
摸鱼儿 其一 送窦制干赴漕趁班
李曾伯（宋代）

趁西风、且登黄鹤，挥豪先奏秋赋。燕山桂种清芬在，人物翩翩如许。

堪羡处。长安近、蟾宫相继金闺步。佳哉盛举。看精淬龙泉，厚培鹏背，自此要津去。

荆州事，多幸乡情相予。几番灯柝棋墅。转头江阔轻帆速，梦入吴松鸥鹭。

君记取。旧王粲、曾言信美非吾土。故人相语。为细数艰难，满头雪白，无奈戍边苦。
大司成颜几圣率同舍招游裴园，泛舟绕孤山赏
杨万里（宋代）

游尽西湖赏尽莲，玉壶落日泊楼船。
莫嫌当处荷花少，剩展湖光几镜天。
九锁步虚词·第一天关锁
陈洵直（宋代）

仙人十二楼，缈缈垂重环。
志士悯幽阻，郁观何繇攀。
栖真历几尘，洞户方孱颜。
一锁度灵钥，九虎开天关。
柳含烟·河桥柳
毛文锡（五代）

河桥柳，占芳春，映水含烟拂路。几回攀折赠行人，暗伤神。
乐府几为横笛曲，能使离肠断续。不如移植在金门，近天恩。
酬何学宾 其二
徐鹿卿（宋代）

昔闻鼻祖在扬州，诗句清于玉露秋。奕世相承忻有后，在家还露胜封侯。

观颐义熟灵龟见，祝寿杯深绿蚁浮。丹凤休衔丹诏下，黄冠已懒待黄收。
渡江云
杨泽民（宋代）

渔乡回落照，晚风势急，鹜鹭集汀沙。解鞍将憩息，细径疏篱，竹隐两三家。山肴野蔌，竞素样、都没浮华。回望时，绕村流水，万点舞寒鸦。休嗟。明年秋暮，一叶扁舟，望平川北下。应免劳、尘巾乌帽，宵炬红纱。青蓑短棹长江碧，弄几曲、羌管吹葭。人借问，鸣粮便入芦花。
贺新郎二十首 其二
李慈铭（清代）

谁唤天公醉。叹人间、遍遭白眼，鬼犹如此。骇绝玉棺还未下，争说巫阳行矣。

欲铲尽、穷途名字。便是王嘉偿债异，问去来、何与痴儿事。

此间乐，恐非是。

年来我亦工逃死。正通天、赤章奏醮，绯衣休至。君本灵芝宫里客，隔水犹呼时未。

算暂让、仙家十赍。忽地秋风回服鸟，再从头料理千秋计。

书到日，为予起。
昨幸甚得见子玉教授丈得一论其说出于订顽克
度正（宋代）

浅陋微邦望不高，偶同齐晋会虫牢。
进贤受赏非吾事，拭目龙门跃巨涛。
以梅馈晁深道戏赠二首
黄庭坚（宋代）

带叶连枝摘未残，依依茶坞竹篱间。
相如病渴应须此，莫与文君蹙远山。
蚤起斋檐独坐
王义山（宋代）

轻寒测测雨冥冥，不觉閒中春一庭。
老竹似欺窗草绿，落梅微间翠苔青。
倏听莺语调新曲，默看蛛丝网碎屏。
物意人情两相得，莫容尘俗挠中扃。
挽汤丞相汉国夫人
喻良能（宋代）

七秩芳名盛，于今等逝波。
承天登宰辅，看子掌编摩。
凤去青春独，鸾回紫诰多。
他年彤管史，兼述采蘩歌。
秋雨叹十解
杨万里（宋代）

篱下黄花最恨他，金钿香少泪痕多。
仙人解补银河漏，天上无泥奈许何？
送巴克实彦卿尚书监宪浙东
周伯琦（元代）

浙东使相旧天官，绣斧风霜白昼寒。山耸金华蟠野岸，星明宝婺射秋湍。

江头揽辔芙蓉艳，洞口题诗柿叶丹。指日澄清歌载路，斑衣趋召振台端。
登广州郡城
郑学醇（明代）

百谷汇天池，五岭甸南服。秦尉披荆榛，炎荒肇黄屋。

五季竞霸披，蛟蜃肆荼毒。玉玺陨厓山，华风染胡俗。

神圣御寰区，泰阶爰清淑。九译来梯航，献琛萃川陆。

灵气人所钟，河山迥回复。谯楼俯郊闉，层晖展遐瞩。

悠然往古心，畅哉千里目。肉食鄙藿谋，祸机多隐伏。

欲纡南顾忧，绥柔在良牧。
书怀四首
胡宏（宋代）

秋风送尽炎威，日色凄凉半掩。
皇天不断春工，红我芙蓉万点。
山中奉怀诸君十一首 其十 何侍御古林
王渐逵（明代）

柱史凝道器，早龄顿超释。峨冠挹圣贤，闭户谢宾客。

古道期相敦，薄俗倏以革。焚香盥商盘，歛衽启羲画。
泰和道中
沈懋华（清代）

行子易时序，但嗟江路难。孤帆转天际，遥出青林端。

山影落空翠，涛声生夜寒。乡书犹未达，云海正漫漫。
横浦十咏·梅岭
刘黻（宋代）

曲江曾凿险，梅岭到今夸。
何代移来树，向人羞此花。
诛茅新佛屋，盖竹半樵家。
冷煖分南北，谁兴世道嗟。
岁在辛酉改元嘉泰庚伏之末拉亲友姚述之鲜长
苏植（宋代）

作个生崖终未是，谁能铁裹斗铮铮。
相看领会一谈胜，山自白云江自横。
早秋山水砚屏
文同（宋代）

晚霭隔远岫，秋容入平林。
方素仅盈尺，岩谷能许深。
题慎言法师故房
储光羲（唐代）

精庐不住子，自有无生乡。过客知何道，裴回雁子堂。

浮云归故岭，落月还西方。日夕虚空里，时时闻异香。
奉和虢州刘给事使君三堂新题二十一咏。西山
韩愈（唐代）

新月迎宵挂，晴云到晚留。为遮西望眼，终是懒回头。
病后
胡仲弓（宋代）

病发凋零后，朱颜似旧无。
愁多诗债减，贫剧故交疏。
风挟砧声急，云拖雁影孤。
夜来长不寐，欹枕看方书。
赠王秘书
张籍（唐代）

不曾浪出谒公侯，唯向花间水畔游。每著新衣看药灶，

多收古器在书楼。有官只作山人老，平地能开洞穴幽。

自领闲司了无事，得来君处喜相留。
西岩
蒲寿宬（宋代）

石路层层碧藓花，矮窗低户足烟霞。
愁闻独鹤悲寒角，静阅群蜂凑晚衙。
野菜旋挑奚待糁，石泉新汲自煎茶。
炉熏销尽抛书卷，閒倚阑干看日斜。
行路难
李弥逊（宋代）

江心蟠石苍虬立，山激江流浪头急。
风昏月暗鱼龙愁，电掣云奔鬼神入。
船头星斗天为低，夜潮生寒洲渚移。
鸣舷鼓枻惊楚子，危樯远缆号吴儿。
稿师咄咄自相语，明发扁舟击何许。
半月行江十日风，寸步家山隔秦楚。
黄衫年少金雕鞍，日高华屋春梦残。
插花走马咸阳道，世上空嗟行路难。
屡承诸友惠物又闻酒米之贶诗以志之
黄淮（明代）

心期契合拟金兰，忧患相赒古所难。屡遣曲生扶病骨，兼遗玉粒助晨餐。

通情未敢传书札，铭德应须刻肺肝。安得西窗风雨夜，挑灯话旧到更阑。
寄昭武冯司户
赵汝回（宋代）

朝解白鹄袍，夕投武阳壘。
武阳众盗区，风传骇妻子。
六月日癸众，一书满三纸。
具言五月初，独宿钟石邸。
胁从在所矜，渠魁固无几。
仰凭天子威，肃导使君指。
豁达生路开，掷剑秉锄耜。
始如浮斧鱼，终如慕膻虮。
游骑从何来，使我颜有泚。
幸逃食其烹，犹存汉家体。
黄巾与绿林，往昔殊替担。
陆梁能几时，寸戮而已矣。
理国若理身，虑我不臣彼。
溃痈复何难，实恐元气毁。
江闽五十邑，荆棘五千里，
我农失种获。我士乏储峙。
捕招两悠悠，分明养彪兕。
顷予参此军，忽忽逾一纪。
素飧歌伐檀，居前愧扬秕。
坊闾俨在目，煨烬空遗址。
使君君子儒，规摹用诗礼。
军势李晟孤，国事贾生耻。
蛟龙无波涛。胡能制蛇虺。
谁谓曹掾卑，伟矣天下事。
生平报国躯，小节安足死。
南产约瓜分，须君混文轨。
舟中集杜句寄顾九和谕德二首 其一
陆深（明代）

爱汝玉山草堂静，更有澄江消客愁。竹叶于人既无分，微躯此外复何求。

穿花蛱蝶深深见，长夏江村事事幽。安得仙人九节杖，独立缥缈之飞楼。
寄王琳
庾信（南北朝）

玉关道路远，金陵信使疏。
独下千行泪，开君万里书。
苟晞将破汲桑诗谣
佚名（魏晋）

元超兄弟大洛度。上桑打椹为苟作。
九日独酌三首
苏辙（宋代）

府县嫌吾旧党人，乡邻畏我昔黄门。
终年闭户已三岁，九日无人共一樽。
白酒近令沽野店，黄花旋遣折篱根。
老妻也说无生话，独酌油然对子孙。
感皇恩 史总管诚明伯还 川，老怀凄然，有
王恽（元代）

十里走徵车，笑予游宦。老马为驹望英盼。客怀相慰，时对凌烟生面。浩歌虽慷慨、南山粲。公子翩翩，沉酣经传。不似当年闭门衍。杨花归路，肯逐东风流转。且遮西日去、长安远。
四曲金鸡岩
白玉蟾（宋代）

水满寒潭潭著月，山藏空谷正吞烟。
金鸡初报洞中晓，一声唤起玉渊龙。
淮南高骈所造迎仙楼
罗隐（唐代）

鸾音鹤信杳难回，凤驾龙车早晚来。仙境是谁知处所，

人间空自造楼台。云侵朱槛应难到，虫网闲窗永不开。

子细思量成底事，露凝风摆作尘埃。
回心院·扫深殿
萧观音（宋代）

扫深殿，闭久金铺暗。
游丝络网尘作堆，
积岁青苔厚阶面。
扫深殿，待君宴。
巡社纪事
谭垣（清代）

夙驾淡溪东，遥指搭楼路。曲涧架小桥，红英冒绿树。

社厝隐云林，笆篱深深护。堂中列图鼎，典则犹可数。

帝德浃雕题，覆育时煦妪。番黎沾化久，爱戴深且固。

童子四五人，能诵诗书句。咨询实可欣，奖劝不妨屡。

众番亦欣然，笑请轩车驻。
偈十二首 其十一
释文准（宋代）

今朝腊月十五，切忌葛藤露布。者事直下分明，当处超佛越祖。

便与么去，苦苦。寒山子能莽齿，十年归不得，忘却来时路。

呵呵呵。
和张功曹清明之什
刘子澄（宋代）

兰江无物可关情，春去春来感亦生。流水几番供禊事，新烟两度过清明。

念乡鹃泪和花滴，怀友莺肠学柳萦。读遍离骚诗自慰，世间无地不蛮荆。
和傅冲益冬夜独酌用柳子厚饮酒诗韵
程俱（宋代）

忽忽岁晼晚，幽怀寄芳樽。及兹寒夜永，写我忧思烦。

放杯独长谣，翕如负晴暄。那知曲身直，但觉冰肠温。

遥思石林亭，玉雪今正繁。安能松窗下，撚须哦五言。

须君寻昔游，攀梅撷兰荪。胜事难重得，悠然空默存。
对新篁
韦应物（唐代）

新绿苞初解，嫩气笋犹香。含露渐舒叶，抽丛稍自长。

清晨止亭下，独爱此幽篁。
题利涉寺
刘攽（宋代）

云水上方居，迢迢百尺馀。水光摇几席，岚翠彻窗疏。

鹤树追前佛，隆中问结庐。已知禅寂意，仍得揣摩书。
新月
陈著（宋代）

老天大巧亦儿嬉，磨出霜镰仅一眉。
挂向西园瘦梅树，閒心浑怯损南枝。
三饶述怀
丘逢甲（清代）

三饶设治初，颇用忧山贼。孤城依山立，陶筑资民力。

至今古砖依，分堵姓名勒。倭寇海上来，东风战云黑。

濒海虽蹂躏，严城晏游息。百里控山川，亦古诸侯国。

王公设险心，实用辅其德。同治元二间，黄巾势危迫。

距关民气勇，乃过丸泥塞。承平岁已久，生齿益繁殖。

吏治浸不修，宽假恣奸慝。外教乘隙来，从者纷相惑。

山川固云险，寇已入门阈。山田岁两熟，民生在稼穑。

年荒百货贵，菜茹当肉食。道上逢老农，喘汗有饥色。

谁为富教谋？用奏循良绩。为尔祝坻京，为尔云螟𧑞。

驱车过山邑，怀古心焉恻。峨峨望海岭，秋风浩无极。
野望
杨广（隋代）

寒鸦飞数点，流水绕孤村。
斜阳欲落处，一望黯消魂。
题汪水云诗卷
王祖弼（宋代）

相逢邂逅不相期，又是江湖一段奇。
我辈恨生南渡后，道人啸出北征诗。
百年岁月心虽老，万晨江山梦已驰。
细阅行程更相问，河情久说水涟漪。
感山读萝湖野录呈云卧庵主 其二
释居简（宋代）

管城饶舌析玄微，一字何曾疗得饥。文彩既彰非得已，知音未举要先知。
新楼诗二十首。灵汜桥
李绅（唐代）

灵汜桥边多感伤，分明湖派绕回塘。岸花前后闻幽鸟，

湖月高回怨绿杨。能促岁阴惟白发，巧乘风马是春光。

何须化鹤归华表，却数凋零念越乡。
南林寺
乐雷发（宋代）

律院僧应俗，亭荒草木删。
无碑堪考古，有客自看山。
竹好惟嫌密，云多不自閒。
小溪知最近，童浴夜方不。
次韵谢程帅复游习池见寄二首
陈造（宋代）

风流羊杜不劳追，况复轻裘缓带时。
醉倒莫孤桃李月，诏归恐便凤凰池。
政传西蜀中和颂，笔跨东京大小儿。
我亦抄诗支郡去，公馀吟玩取娱嬉。
水调歌头·登甘露寺多景楼望淮有感
程珌（宋代）

天地本无际，南北竟谁分？楼前多景，中原一恨杳难论。却似长多万里，忽有孤山两点，点破水晶盆。为借鞭霆力，驱去附昆仑。
望淮阴，兵冶处，俨然存。看来天意，止欠士雅与刘琨。三拊当时顽石，唤醒隆中一老，细与酌芳尊。孟夏正须雨，一洗北尘昏。
送尧恺二上人
释慧空（宋代）

四山如壁不可去，当处如火不可住。上人既是要游方，可中须得超方句。

珍重便行万八千，通霄有路恒沙数。不落平常试道者。

道道若道未得，此去秦溪有直指。老子若能见之，必为汝道。
竹溪直院盛称起予草堂诗之善暇日览之多有可
刘克庄（宋代）

松柏无姿媚，平时未易看。
要知渠特操，直待岁隆寒。
塞草枯先渠，江枧冷变丹。
凛然友青士，至此识苍官。
物遁天刑少，人全晚节难。
惟应漆园叟，与蕣合而观。
闲吟
白居易（唐代）

贫穷汲汲求衣食，富贵营营役心力。人生不富即贫穷，

光阴易过闲难得。我今幸在穷富间，虽在朝廷不入山。

看雪寻花玩风月，洛阳城里七年闲。
赋得丛兰曙后色，送梁侍御入京
钱起（唐代）

曙色传芳意，分明锦绣丛。兰生霁后日，花发夜来风。

不向三峰里，全胜一县中。遥知大苑内，应待五花骢。
次韵和钱塘诸公赏梅十绝 其七
邹浩（宋代）

东风柝柝动冰泥，素萼迎春满故枝。早晚团空熟青实，人间消渴待真医。
南隐歌
丰坊（明代）

步出城南门，旷然远尘俗。
江流奔白龙，山色凝苍玉。
丈人别业元近家，时鼓瑶琴对碧霞。
曲终拂衣无一事，闲看仙人扫落花。
问晁伯宇疾二首 其一
吕本中（宋代）

晁子卧京城，岁月晚不用。偷身出尘土，闭户忍疾痛。

客来不与语，有口吾懒动。今年又请老，气力当少纵。

生平厌笔墨，弃去不复弄。颇念白头亲，甘旨须子奉。

呻吟不衽席，妙语时一讽。谁令稻粱谋，未答泉石梦。

鄙夫托未契，义实忧患共。天定或胜人，寡固不敌众。

请公但缩手，保此清净供。因书报安否，兼与问群从。
梁山泊
陈师道（宋代）

积阴风易作，隆寒声益急。
百为定有数，一动必三日。
奔隤水势壮，犦胅波头立。
前行後浪促，突起旁抶射。
奔腾万骑来，倏忽一箭疾。
摧残蒲苇尽，簸荡鱼龙泣。
私忧地轴脱，已分梁山没。
向来万斛重，不作一叶直。
舟行两水间，触夺声蟋蟀。
路转帆举落，舟排冰叠积。
经事长一智，中人所知识。
千金不垂堂，岂复待一失。
穷途得伟观，老气犹少色。
事定未得忘，嗟来庶可及。
维扬之役浩堂拨赐钜舟愿易小者
陈杰（宋代）

美哉不济如此水，巨川有楫春万里。
空贻魏瓠拙用大，谁谓河广航一苇。
初秋玩月
杨万里（宋代）

月华只是寻常月，如何入秋顿清绝。
泼在中庭满地冰，飞上寒窗一堂雪。
今霄无雨风亦无，凉气却如风雨余。
九州四海几人看，作意独来寻老夫。
仙人餐霞燕朝日，老夫不顾受此术。
不如掇月入杯中，酒浪月波供一吸。
老夫病肺怯清秋，对酒不饮月莫愁。
老夫未眠月未落，相伴且到三更头。
用前韵勉陈进之赴省
项安世（宋代）

痴翁切莫强笞儿，子之勤劳我所知。
但看匡衡穿壁苦，难云寗越读书迟。
能来伴我沧浪艇，共看一年橙橘时。
莫为小乔淹壮志，千军白羽生堪麾。
萧咨议西上夜集诗
王融（南北朝）

徘徊将所爱，惜别在河梁。衿袖三春隔，江山千里长。

寸心无远三，边地有风霜。勉哉勤岁暮，敬矣事容光。

山中殊未怿，杜若空自芳。
二月一日雨寒五首
杨万里（宋代）

南方气候北方殊，春里清寒腊里无。
雨入竹林浑不见，只来叶尾作真珠。
渊圣皇帝题十八学士颂
李纲（宋代）

英英策府，十八学士。森如骥騄，才德兼备。太宗御之，六辔耳耳。

嘶风籋云，一日千里。丹青之妙，写于缣素。千载风流，遇之旦暮。

于穆渊圣，天纵多能。游戏翰墨，识其姓名。人物图绘，及兹宸藻。

是为三绝，万世之宝。沙漠苦寒，翠华未还。伤心北顾，喟其涕潸。

安得杰才，如彼诸子。扶翊中微，国势振起。岂无赵卒，为御以归。

老臣衰疾，跂而望之。
李方庵款梅
许棐（宋代）

梅花惆怅三年别，香锁空庭几风月。今年花发主人归，依旧主人贫彻骨。

小枝分立砚屏边，无酒酬春烛焰寒。数叶残书翻未了，唤起山童敲凤团。
菩萨蛮
孙荪意（清代）

沉沉漏箭催清晓。鸭炉犹剩馀香袅。吹灭小银灯。半窗斜月明。

香衾金压凤。好梦同郎共。含笑语檀郎。何须更断肠。
高风行怀本斋
王柏（宋代）

人皆喜君出，我独喜君归。
君出岂不媺，事业生光辉。
君归亦不恶，风味高一时。
人才有消长，世运有盛衰。
公论不可泯，隐显观妍媸。
隐者未必是，显者岂皆非。
遁世媿无闷，贫贱不可移。
得时必行志，斯世相网维。
无闷是在我，行志未可期。
一处特易易，一出真难持。
利欲政滔天，四海皆疮痍。
世俗所荣者，君子方鄙之。
君开青云步，要津夫何疑。
手挥体国略，口讷阿世词。
长揖群玉府，拔足逃阱机。
黄鹄已高举，翁盎喧醯鸡。
苕霅有清泚，一洗京尘缁。
故旧述间阔，松楸慰时思。
兰茁濯庭下，菊蕊黄东篱。
酒熟蟹螯健，橙香鲈脍肥。
至哉天下乐，何须卿相为。
解我橐中书，极深更研几。
圣门八字开，广大涵精微。
或参华山席，先天探包羲。
或巾高阳车，同载膝上儿。
苟足今世具，小需时运宜。
天意欲平治，当今非吾谁。
临江仙（中秋和沈文伯）
蔡伸（宋代）

记得南楼三五夜，曾听凤管昭华。尊前此际重兴嗟。素娥端有恨，烟霭等闲遮。

珍重主人留客意，厌厌缓引流霞。夜闲银汉淡天涯。亭亭丹桂现，耿耿玉绳斜。
仲微相过把酒有感
宋祁（宋代）

故人当止酒，今夕喜衔盃。
事与朱颜改，年将素领来。
鹿车君偃蹇，鹤禄我裴回。
紬史馀三擿，为郎愧一台。
洛吟真可效，伧赋久成咍。
平日雱风瑟，尘襓为试开。
偈颂十二首
释原妙（宋代）

东西十万，南北八千。
纖尘不立，寸草不生。
往来无碍，妙用纵横。
直饶亲到者里，正是弃本逐末，
引祸招殃。且道如何是本，
抛出轮王三寸铁，分明遍界是刀鎗。
正旦即事
陈沂（明代）

帝辇时巡久未回，天门遥拜重徘徊。
封笺自向慈宫进，方贡还同异国来。
春转青旂开羽仗，日临金榜上楼台。
帷城尚在燕山外，谁献正元万寿杯。
近承杨子遣垂和池上短篇爱而有赠且摅予怀
强至（宋代）

杨子文格少已遒，自关以西鲜此流。
逸兴一发不言休，诗吟千篇酒百瓯。
始谓富贵力可求，行年四十差厥谋。
相逢渭水初清秋，气俊秋隼辞长虬。
欢然一见分辄投，往来自尔月屡周。
忽闻屋角鸣春鸠，感时出门写我忧。
载酒兴庆荒池头，半酣系马聊登舟。
纷纷涉水惊眠鸥，晚阳欲落孤烟收。
开元盛事空林丘，流年数百如回眸。
陈迹随感来吟搜，偶作短句诒同游。
杨子既见遽和酬，笔落纸上不暂留，
诗珍玉案书银钩。诗人乃是天地雠，
造化万物遭剜锼。天公报之甚操矛，
少使称遂多穷愁。子尝两举试此州，
病坐试席出则瘳。笔力健可掣十牛，
及与命闹力弗侔，翻被命屈岂自由。
嗟予所学浅以浮，不与造化为怨仇。
胡然天公亦我尤，刚肠劲貌寡媚柔。
触忤贵势在转喉。苍颜常调祗自羞，
使看平步趋公侯。子来我语徒啾啾，
天高听卑诚谬悠。不若且默真良筹，
有酒一醉春风楼。
青陵台
李商隐（唐代）

青陵台畔日光斜，万古贞魂倚暮霞。

莫讶韩凭为蛱蝶，等闲飞上别枝花。
遣童杨漕种树
曾习经（清代）

每逢春到遣栽花，准备尧夫小小车。未许外人知此意，客来与吃赵州茶。
华阳吟三十首
白玉蟾（宋代）

戏泛金船到海涯，暗随海水度流沙。
一从登著蓬莱岸，去看琼台阆苑花。
失调名
佚名（宋代）

别有暗愁深意。
次韵杜子美九日蓝田崔氏庄
李纲（宋代）

远谪须知怀抱宽，节逢九日亦追欢。手挼青蕊看浮盏，蜡剪黄追戏插冠。

淅淅斜风飞败叶，萧萧细雨作轻寒。天涯只是思亲切，更把家书再四看。
寄汪正夫
郑獬（宋代）

汪子清彻骨，竦如秋竹竿。
高名九鼎重，俊气一峰寒。
议论今谁对，文章古所难。
青蝇变白黑，无污碧琅玕。
送裴宣城上元所居
李嘉祐（唐代）

水流过海稀，尔去换春衣。泪向槟榔尽，身随鸿雁归。

草思晴后发，花怨雨中飞。想到金陵渚，酣歌对落晖。
和王克宽有所寄草堂诗二首
刘宰（宋代）

身在金华与玉堂，寄声时到祝豀乡。
为言旧访荐仝处，柳压平堤水满塘。
木兰花
晏几道（宋代）

小颦若解愁春暮。一笑留春春也住。晚红初减谢池花，新翠已也琼苑路。

湔裙曲水曾相遇。挽断罗巾容易去。啼珠弹尽又成行，毕竟心情无会处。
暇日弄笔戏书
陆游（宋代）

胸怀几云梦，形骸一槁木。
虽客长安城，未始忘退缩。
古来豪杰士，强半死空谷。
耐事勿动心，贫贱岂汝独？
闻筝作
刘子翚（宋代）

月高夜鸣筝，声从绮窗来。
随风更迢递，萦云暂徘徊。
余音若可玩，繁弦互相催。
不见理筝人，遥知心所怀。
宁悲旧宠弃，岂念新期乖。
含情郁不发，寄曲宣余哀。
一弹飞霜零，再抚流光颓。
每恨听者稀，银甲生浮埃。
幽幽孤凤吟，众鸟声难谐。
盛年嗟不偶，况乃容华衰。
道同符片诺，志异劳百媒。
栖栖墙东客，亦抱凌云才。
从时中乞蒲团
黄庭坚（宋代）

扑屋阴风雪作团，织蒲投我最宜寒。
君当自致青云上，快取金狨覆马鞍。
次韵樊文渊郎中四首 其三
董纪（明代）

堂前可栽竹，墙下可树桑。更祈广阡陌，稼苗无害伤。

治生丧乱后，真如反屠羊。富贵非所愿，淳风仰羲皇。
点绛唇
徐瑞（宋代）

多事春风，年年绿遍江南草。罗裙色好。莫把相如恼。

梦入瑶台，搔背麻姑爪。还惊觉。杜鹃啼早。一夜相思老。
和桃巷吏部用鄙韵三首 其三
林希逸（宋代）

老学黔娄已逼真，他年谁解传寒贫。曾供天老书题目，空守将军醉告身。

山似友于青眼在，世多交绝白头新。痴儿浪下庞公拜，许作樽前问字人。
随凤翔有何日在堤霜后路乱飞榆柳踏平沙之句
郑刚中（宋代）

沐雨抗尘几万里，劳生令我忆山家。
秋风小艇浮棋局，野色侵帘水见沙。
挽绵汉简诸公
刘壎（宋代）

绵汉风酸动杀机，北来铁骑遍驱驰。
几千里地弓刀运，百万人家骨肉糜。
鬼哭神号无限恨，蝇蛄蚋嘬有余悲。
平生食禄何从避，留取香名百世垂。
感旧绝句
陆游（宋代）

十月新霜兔正肥，佳人骏马去如飞。
纤腰嫋嫋戎衣窄，学射山前看打围。
苦怀六首 其三
郑思肖（宋代）

南山一何高，支脉远不断。巉岩峰峦间，松柏苍翠满。

面阳地力盛，万物发新暖。我欲飞至之，惜哉羽翮短。
一剪梅（秋雨感悲）
赵长卿（宋代）

霁霭迷空晓未收。羁馆残灯，永夜悲秋。梧桐叶上三更雨，别是人间一段愁。
睡又不成梦又休。多愁多病，当甚风流。真情一点苦萦人，才下眉尖，恰上心头。
郊行即事
谢逸（宋代）

碧浪鳞鳞浅见沙，丹枫林里两三家。舟横渡口渔翁醉，梦觉西江芦荻花。
秋怀四首 其三
于慎行（明代）

风入疏林月半横，秋声一夜壮心惊。柴桑故自饶归兴，中散由来少宦情。

名利百年身易老，文章千古事难成。恩深未报惭明主，苦忆深山桂树生。
酬刘元瑞黄州见寄之作
顾璘（明代）

秋风旌节过黄州，杪岁椷书到岭陬。交谊死生归气槩，词华今古接风流。

江翻荆口天齐落，山转滇南地半浮。闻道柏台多暇日，况逢陶谢好同游。
绮罗香 咏海棠
陈维崧（清代）

褪尽梅妆，飘残杏靥，春事今年恁快。满树红绡，已把小楼遮碍。

三分醉、午酒娇痕，一味懒、昼眠慵态。记个侬、万里家乡，西川远隔蛮江外。

惜花烧尽银烛，花亦相看熟，恹恹长在。著水啼烟，镇向馀寒忍耐。

才深巷、带雨斜开，又前街、提笼争卖。惹人是、几阵春愁，撚一枝谁戴。
次韵胡彦明同年羇旅京师寄李子飞三章一章道
黄庭坚（宋代）

丁未同升乡里贤，别离寒暑未推迁。
萧条羁旅深穷巷，蚤晚声名上细毡。
碧嶂清江原有宅，白鱼黄雀不论钱。
槟榔一斛何须得，李氏弟兄佳少年。
留别山村乐闲菊存爱山梅花村并寄景初慎与国
陆文圭（元代）

南来飞雪如柳花，北归柳花如飞雪。
乾坤代仄困羁旋，江山苍莽惊岁月。
白云冉冉千里外，滴尽春林子规血。
故人回首乱峰青，古堠斜阳照离别。
题花光梅十首·高下随宜
王柏（宋代）

亚水凌空任短长，枝枝风度要平章。
一樽月下吞花影，剔在须头点点香。
送荆南李学士
宋庠（宋代）

逢旦光华盛，登贤命数优。
郎星太微后，史局道山头。
违咫尧心屋，疏藩禹贡州。
使旟飞隼出，台劄偃波留。
旧赐薰兰被，新装彍弩驺。
陕分歌召伯，屠饯宠韩侯。
泽国龙为节，桑郊鹿并辀。
斋中无煨酒，铃下识轻裘。
卤簿分宾帟，江山入宴楼。
蜀波馀柹尽，楚野恶氛收。
后乘追文学，先春召督邮。
暂稽华黼赐，聊听昔襦讴。
父子云屏隔，监梅宝铉求。
归来循吏政，终古冠缇油。
富阳道中二首 其二
孙觌（宋代）

白帽炎州客，青裙酒姥家。微风摇扇浪，细雨落檐花。

客舍休占鵩，蛮村欲馔蛇。会令醒复醉，高枕送生涯。
武昌怀古
栖一（唐代）

战国城池尽悄然，昔人遗迹遍山川。
笙歌罢吹几多日，台榭荒凉七百年。
蝉响夕阳风满树，雁横秋岛雨漫天。
堪嗟世事如流水，空见芦花一钓船。
西湖词二首 其二
周紫芝（宋代）

湖天无尽月如霜，露湿荷花别是香。何处渔郎解吹笛，并头惊起两鸳鸯。
赠黄友把酒东臯三首
葛绍体（宋代）

东风鹭影几横斜，晚日飞来漾雪华。
好伴闲身春雨里，一川烟雨落梨花。
述工夫 其十六 蟾窟
李道纯（元代）

蟾窟清幽境最佳，主人颠倒作生涯。玉炉煅炼黄金液，金鼎烹煎白雪芽。

斡运周天旋斗柄，推迁符火运雷车。自从打透都关锁，恣意银河稳泛槎。
颂古二十七首
释云贲（宋代）

风月山川共一家，谁来语下定龙蛇。
太白不曾登便殿，笔头昨夜自生花。
田漏
林之奇（宋代）

古星昏晓中，寒暑已不疑。
田家更置漏，寸晷亦欲知。
汗与水俱滴，身随阴屡移。
谁当哀此劳，往往夺其时。
和持国谢见招游湖二首 其一
范纯仁（宋代）

乐天向老占青蛾，裴令高年欲听歌。拟假红妆助欢醉，莫嫌宾主白髯多。
吊何梅陂
梁继灏（明代）

壮岁曾游京国边，春风拂袖早归田。观梅兴拟林和靖，饮酒怀同李谪仙。

仁孝未酬萱草德，梦魂先别鹤鸰原。不堪回首龙池岸，古木寒烟化杜鹃。
赠刘进父监庙四首
赵蕃（宋代）

北客自无几，老亲宁重论。
客居谁肯记，郊寺辱深存。
厚义真难得，高情独见敦。
寒灯仍薄粥，相与话黄昏。
游仙四首
曹勋（宋代）

天河水冷烟波渺，流水无声银浪小。
白榆历历央瑶沙，白露凄清下云表。
扶疎丹桂落红英，片片红霞散瑶草。
月中桂子空传名，散在人间无处讨。
仙翁呼童收紫芝，紫芝肥嫩光离离。
遗英残萼坠无数，仙鹤饮啄时鸣飞。
仙人种玉耕云隈，倚云横笛学凤吹。
须臾羲御崦嵫没，相呼拍手骑龙归。
舟中览金陵携归古镜一首
黄省曾（明代）

金陵古镜新所将，孤舟览之情内伤。青年欲付逝波去，黄发渐随春草长。

玉颜一代照多少，菱花千古常辉光。箧中留取伴明月，它时访岳载云装。
瑶川新涨同魏海南泛舟
朱谏（明代）

草暖风和二月天，江南虾菜不论钱。前溪昨夜添新涨，一叶中流范蠡船。
忆松溪三兄县尉
赵抃（宋代）

忆别扬州六月中，倏今三已换春冬。烟帆去蜀七千里，云岭瞻闽几万重。

莫为沈迷嗟下邑，要将清白广吾宗。天遥最是书难得，早倩来鸿寄一封。
和李校书新题乐府十二首。上阳白发人
元稹（唐代）

天宝年中花鸟使，撩花狎鸟含春思。满怀墨诏求嫔御，

走上高楼半酣醉。醉酣直入卿士家，闺闱不得偷回避，

良人顾妾心死别，小女呼爷血垂泪。十中有一得更衣，

永配深宫作宫婢。御马南奔胡马蹙，宫女三千合宫弃。

宫门一闭不复开，上阳花草青苔地。月夜闲闻洛水声，

秋池暗度风荷气。日日长看提众门，终身不见门前事。

近年又送数人来，自言兴庆南宫至。我悲此曲将彻骨，

更想深冤复酸鼻。此辈贱嫔何足言，帝子天孙古称贵。

诸王在閤四十年，七宅六宫门户閟.隋炀枝条袭封邑，

肃宗血胤无官位。王无妃媵主无婿，阳亢阴淫结灾累。

何如决雍顺众流，女遣从夫男作吏。
从张唐卿乞韭黄
张孝祥（宋代）

雪压畦蔬僮手皲，度郎多日欠常珍。悬知旅食初无恙，窖里黄芽借得春。
和赵子俊閒居十首 其三
牟巘（宋代）

维昔陶元亮，早岁尚隐沦。从事建威幕，奔走戎马尘。

宵征亦良苦，我岂恋轩茵。时运不可回，物态日以新。

悠然彭泽去，渐与乡里亲。公田半税秫，亦足慰我贫。

有人企高躅，漫仕求所伸。闽峤虽云远，弦歌遂其真。
蝶恋花
张抡（宋代）

弱水茫茫三万里。遥望蓬莱，浮动烟霄外。若问蓬莱何处是。珠楼玉殿金鳌背。

惟是飞仙能驭气。霞袖飘＿，来往如平地，除□飞仙谁得至。只缘山在波涛底。
席上吟
刘崇鲁（唐代）

南行忽见李深之，手舞如蜚令不疑。

任有风流兼蕴藉，天生不似郑都知。
再归秦川
寇准（宋代）

阮路何方尽，西归兴未劳。
河流经陕狭，山色入秦高。
返照明秋垒，孤村接暮涛。
还如丁令至，故里满蓬蒿。
严子陵钓台和友人韵
董循（宋代）

子陵垂钓逐江流，相与登台作共游。
红叶黄花三峡雨，高风亮节一天秋。
四围黛色迷青眼，满幅烟云锁绿洲。
谁到严滩同玩赏，往来七里听渔讴。
拟中妇织流黄
皇甫汸（明代）

金闺方永夜，翠袖理残机。
灯花斜落镜，月光低鉴帏。
寸心共丝断，双泪与梭挥。
作伴除蛩响，惊眠惟雁飞。
织就当窗素，裁为远道衣。
徒令芳讯达，不及早旋归。
烛影摇红
佚名（宋代）

点点飞香，见梅知道春心透。怕寒不卷玉楼帘，羞与花同瘦。

手捻青枝频嗅。诮冷落、蔷薇金斗。翻惊绿鬓，不似芳姿，年年依旧。

才破凝酥，满园桃李看看又。江南幽梦了无痕，啼晕残襟袖。

鸳被有谁温绣。怎敢更、十分殢酒。伴君独自，几个黄昏，月明时候。
同儿辈赋未开海棠
元好问（金朝）

枝间新绿一重重， 小蕾深藏数点红。
爱惜芳心莫轻吐， 且教桃李闹春风。
湖山题壁
陈廷策（明代）

平泉绿野自名庄，一壑翛然与世忘。物外烟霞容我老，山中明月为谁长。

松风谡谡侵茶灶，萝月娟娟照笔床。架上图书观不厌，一篇周易一炉香。
枕流为楼隔水尽林阴也林尽而睥睨出过此则千树森然翠烟靡届矣
郭之奇（明代）

虚牖凭高发，下有碧溪承。临深非所意，枕流获古称。

每当潮势长，安处若舟乘。清景移昏旦，波光视升恒。

映此疏林美，蕴色浑凝冰。倏忽传空翠，近远碧烟层。

春心宜映发，秋容转骄矜。请看云物际，旷怀必可兴。
南屏山
董嗣杲（宋代）

南有屏山掩翠扉，齐云亭子漫寻基。
雨淋米老琴台字，火烈温公易卦碑。
回首金鱼谁抚槛，销魂白骨自污池。
春风不管游人老，愁落朝昏戌鼓悲。
单子知陈必亡
佚名（先秦）

定王使单襄公聘于宋。遂假道于陈，以聘于楚。火朝觌矣，道茀不可行也。侯不在疆，司空不视涂，泽不陂，川不梁，野有庾积，场功未毕，道无列树，垦田若艺，膳宰不置饩，司里不授馆，国无寄寓，县无旅舍。民将筑台于夏氏。及陈，陈灵公与孔宁、仪行父南冠以如夏氏，留宾不见。

单子归，告王曰：“陈侯不有大咎，国必亡。”王曰：“何故？”对曰：“夫辰角见而雨毕，天根见而水涸，本见而草木节解，驷见而陨霜，火见而清风戒寒。故《先王之教》曰：‘雨毕而除道，水涸而成梁，草木节解而备藏，陨霜而冬裘具，清风至而修城郭宫室。’故《夏令》曰：‘九月除道，十月成梁。’其时儆曰：“收而场功，待而畚梮，营室之中，土功其始，火之初见，期于司里。’此先王所以不用财贿，而广施德于天下者也。今陈国火朝觌矣，而道路若塞，野场若弃，泽不陂障，川无舟梁，是废先王之教也。”

“《周制》有之曰：‘列树以表道，立鄙食以守路，国有郊牧，疆有寓望，薮有圃草，囿有林池，所以御灾也，其余无非谷土，民无悬耜，野无奥草。不夺民时，不蔑民功。有优无匮，有逸无罢。国有班事，县有序民。’今陈国道路不可知，田在草间，功成而不收，民罢于逸乐，是弃先王之法制也。

“周之《秩官》有之曰：‘敌国宾至，关尹以告，行理以节逆之，候人为导，卿出郊劳，门尹除门，宗祝执祀，司里授馆，司徒具徒，司空视途，司寇诘奸，虞人入材，甸人积薪，火师监燎，水师监濯，膳宰致饔，廪人献饩，司马陈刍，工人展车，百官以物至，宾入如归。是故小大莫不怀爱。其贵国之宾至，则以班加一等，益虔。至于王吏，则皆官正莅事，上卿监之。若王巡守，则君亲监之。’今虽朝也不才，有分族于周，承王命以为过宾于陈，而司事莫至，是蔑先王之官也。

“《先王之令》有之曰：‘天道赏善而罚淫，故凡我造国，无从非彝，无即慆淫，各守尔典，以承天休。’今陈侯不念胤续之常，弃其伉俪妃嫔，而帅其卿佐以淫于夏氏，不亦渎姓矣乎？陈，我大姬之后也。弃衮冕而南冠以出，不亦简彝乎？是又犯先王之令也。

“昔先王之教，懋帅其德也，犹恐殒越。若废其教而弃其制，蔑其官而犯其令，将何以守国？居大国之闲，而无此四者，其能久乎？”

六年，单子如楚。八年，陈侯杀于夏氏。九年，楚子入陈。
酬令狐郎中见寄
姚合（唐代）

昨是儿童今是翁，人间日月急如风。

常闻欲向沧江去，除我无人与子同。
晚泊二绝
葛立方（宋代）

曲突无烟驿吏忙，匆匆{拖扌换弓}担旋舂粮。
紞如五鼓还应起，早趁南窗一枕凉。
秋日
王令（宋代）

秋日不照天，秋云自明晦。
脱叶下衰草，蜩蝉事今退。
天地功方成，草木犹怨顇。
志士感所怀，长吁下清泪。
东郊晚行 其一
翟灏（清代）

秋客爱夕佳，信步越畦畛。荒径少人踪，屈曲辩修蚓。

微风来前少，楸叶纷以陨。高天气象严，云色酿寒紧。

眠情适沙鸥，过景疾霜准。度险桥阶危，穿幽竹蹊尽。

闲劳亦何为，远被风物引。
寄武冈使君表兄
袁燮（宋代）

符竹剖千里，休戚系一方。
田里息愁叹，民安由吏良。
方今重兹选，俾近天子光。
临遣重丁宁，考察何精详。
吾兄富才业，敏锐锋莫当。
论事切时务，玉音屡褒扬。
都梁虽远郡，于今为边防。
帝曰惟汝谐，专城赖纪纲。
吾兄勤布宣，德意达穷乡。
朝夕念此民，启处几不遑。
世方急催科，下令严秋霜。
罢癃因鞭笞，男女失耕桑。
财货岂不足，众弊实蠹伤。
但能澄其源，府库有余藏。
无告深可悯，盻盻将流亡。
根本不护惜，忍以斤斧戕。
吾兄独反是，属邑赖小康。
愿言坚此志，益使仁风翔。
此邦介荆蛮，其俗气禀刚。
宜以宽治之，驯扰狡与强。
用法人固畏，中心要易忘。
十步有茂草，多士咏思皇。
况有贤师儒，德年侔珪璋。
薰陶亦既亦既久，济济观趋跄。
儒风果大振，邹鲁相颉颃。
为政有先务，本固末乃昌。
规模欲传后，计虑宜深长。
天下久无事，武备弛不张。
干戈朽且钝，卒伍骄而狂。
教飞不可缓，常若赴敌场。
军阵日修明，奸宄敢陆梁。
塞下忧空虚，积粟乃金汤。
郡事无不宜，休誉寝以彰。
吾君不忘远，大明烛无疆。
承宣有如此，促召归周行。
嗟予寡所合，幽居空激昂。
每怀济川志，自愧非艅艎。
吾兄舍我去，矫首遥相望。
我怀不能已，作诗述肺肠。
微尘裨高山，可笑不自量。
相期配古人，岂徒出寻常。
努力进此道，千古垂芬芳。
罔俾循吏传，专美龚与黄。
伤春
黄庚（元代）

园林芳事已阑珊，梅未生仁笋未竿。
堤上柳棉风脱尽，绿阴应在雨中寒。
笔
米芾（宋代）

摹画由来妙手知，彩笺落处直疑飞。寸心用尽终何补，赢得霜毫秃后归。
登西山顶还方涧作
范梈（元代）

弱质有贞向，依依在物表。谬当城阙隘，放意穷昏晓。

晨兴理良辔，启途虑已悄。白日满涧阿，林虚答鸣鸟。

幽寻晚适遇，颇觉知者扰。俯仰古人迹，达生未为少。

缅彼高翔禽，凌空自鶱矫。
李紫崖邀玩芙蓉
区越（明代）

欲采芙蓉未涉江，梧桐日夜老秋霜。白头许我同攀赏，青眼还谁共趁狂。

拂石临流清玉轸，挥毫对客洒龙香。看花不断游人路，金粟将舒月渐光。
参议李郎中惠示古律诗两巨轴次韵首篇奉酬
喻良能（宋代）

邺中七雄迹既扫，谢楼梦断池塘草。
仙李诗人麻竹多，佳句唯塘杜陵老。
省郎句法专后来，压尽今世诗流才。
并刀翦水有佳致，月中聚雪无纖埃。
穿天出月馀四纪，捉月风流今不死。
从教人售一杯水，自信笔挟风霜字。
次山风味唤仍回，老文犹未磨苍崖。
收拾明珠百馀斛，寒光入夜阖复开。
我得公诗兴叹慨，千古长留诗卷在。
只恐天官下取将，人间古货今难卖。
过十八滩久晴水碧爱而咏之
苏葵（明代）

天光湛湛水泠泠，一色寒潭绿染成。孙楚枕边长自漱，子陵竿下不如清。

绝无渴虎堪蛟取，只有潜鳞被鹭惊。闲煮凤团分数斗，翠涛甘冽失中𤅷。
夏日过庄严寺僧索诗为留三绝
晁公武（宋代）

出门散策烟栖树，归路扶舆月蜕痕。
十里江村入图画，野桥沙路杳难分。
酬高景仁见寄
连文凤（宋代）

忆昔邮亭奉别裾，不知别后意何如。
夕阳树外烟尘隔，明月河边笑语疏。
客路惊回飞去梦，天风吹落寄来书。
西湖莫问残春色，且好白茅山下居。
赠梁电目
方逢辰（宋代）

满睫尘埃寸许深，世间豪洁尚山林。
冰壶指见形骸外，难照江湖一片心。
莲花塘
董嗣杲（宋代）

啼烟禽鸟役羁魂，又泊寒崖近水村。
暗谷霭深迷树迹，败塘水水见莲根。
自收堕叶投官店，谁缚枯藤锁庙门。
浊酒不浇寒极恨，几程陡入醉乾坤。
和承旨尚书观春物欣盛之什 其一
胡宿（宋代）

紫陌年光天上回，东风吹雪放新梅。燕鸿却背南云去，楚鸟还迎社日来。

半绿萍醅浮腊脚，残红桃艳弄香腮。山公知有登高兴，樽下容谁献寿杯。
秋郊有怀
陆游（宋代）

檐头买双兔，市店取斗酒；还家扫北窗，欢言酌亲友。
家贫气未馁，礼薄情更厚。
高吟金石裂，健笔龙蛇走。
酒阑起出门，孤月挂衰柳。
大笑各散归，吾辈可不朽。
官身缚简书，此乐宁复有？怅望秦稽云，凭高一搔首。
渔家傲
杨无咎（宋代）

事事无心闲散惯。有时独坐溪桥畔。雨密波平鱼曼衍。鱼曼衍。轮轻钓细随风卷。

忆昔故人为侣伴。而今怎奈成疏间。水远山长无计见。无计见。投竿顿觉肠千断。
禁直偶书
吴融（唐代）

玉皇新复五城居，仙馆词臣在碧虚。锦砌渐看翻芍药，

锁窗还咏隔蟾蜍。敢期林上灵乌语，贪草云间彩凤书。

争奈沧洲频入梦，白波无际落红蕖。
赵州接赵王
释了惠（宋代）

跏趺迎上客，曲录对旌幢。
不是家风别，他居礼乐邦。
客珠崖怀罗浮寄山中诸子三十韵 其二十
成鹫（清代）

饮光未是识瞿云，关吏何曾见老聃。四十九年无一字，五千言下尽虚谈。

岳边万派全归海，岛外千峰自向南。一个孤僧天畔立，不知谁与盍朋簪。
浣溪沙 帘波
戴延介（清代）

窣地湘痕欲化烟。轻纹细縠受风牵。织成凉思到鸥边。

斜照沉风寒漠漠，素娥流影态娟娟，误他归燕掠檐前。
盱眙馆中题云山图
章甫（宋代）

北风三日吹黄土，长淮浪高少人渡。
客愁正坐小窗间，眼明见此江南山。
好山连娟螺髻鬟，白云无心终日閒。
野桥溪水流弯环，旁有幽人昼掩关。
道路只今多险艰，林泉有约吾当还。
黄精可驻冰雪颜，时时令人双鬓斑。
萱堂诗
释宗泐（明代）

堂后萱花明，堂中白发清。堂下弟与兄，上堂称寿觥。

白发常在眼，谖花愿长荣。人生有至乐，此堂日日升。
蜀中奏建丁文诚师专祠感赋
张荫桓（清代）

三峡猿声万古哀，生无奥助赖公才。国侨既死歌谁嗣，诸葛前公有自来。

诏旨已湔樊棘泪，祠堂新对锦江开。悠悠公道终难昧，恸哭朱游尚戍台。
木犀
何应龙（宋代）

露粟藏金一半开，层层碧玉映楼台。
西风昨夜吹香过，人在栏干待月来。
约致明入开善不至二首
刘子翚（宋代）

偶临沙岸立多时，淡淡烟村日向低。
幽事挽人归不得，一枝梅影浸澄溪。
和孙少述雪
刘攽（宋代）

同云晦天地，浩然自生明。萧条乔木风，断续过雁声。

袁公卧深巷，意得神亦清。岂知长沙客，漂泊万里行。

饿隐贱禄仕，乃见终古情。
知府孙学士见示和终南监宫太保道怀五首因以缀篇 其一
范仲淹（宋代）

玉皇近侍请脩真，赐得南山十里云。樽有圣贤聊自慰，鼎多龙虎复谁分。

谢家山色朝晡见，陶隐松风寤寐闻。万物已齐无一事，独醒惟笑众醺醺。
白石岩下径行田诗
谢灵运（南北朝）

小邑居易贫，灾年民无生。
知浅惧不周，爱深忧在情。
旧业横海外，芜秽积颓龄。
饥馑不可久，甘心务经营。
千顷带远堤，万里泻长汀。
州流涓浍合，连统塍埒并。
虽非楚宫化，荒阙亦黎萌。
虽非郑白渠，每岁望东京。
天鉴倘不孤，来兹验微诚。
张君请同次前韵速成郑少尹赏桃
卫博（宋代）

邂逅溪源一梦中，空余罗袖叠春丛。
生怜烟杏匀肌薄，不分江梅映肉红。
要识临塘比西子，便须索酒对东风。
随君拄杖敲门去，莫惜觥船一棹空。